Τη διοικητική διερεύνηση υπόθεσης θανάσιμου τραυματισμού ενός Αλβανού, μετά από πτώση του από το δεύτερο όροφο του Τμήματος Ασφάλειας Πατησίων στις 3-8-2016 διέταξε το Αρχηγείο της Ελληνικής Αστυνομίας, όπως αναφέρεται σε ανακοίνωση, με αφορμή σχετικά δημοσιεύματα σε αλβανικά ΜΜΕ.

Σύμφωνα με το υπουργείο Προστασίας του Πολίτη, από την Υποδιεύθυνση Ασφάλειας Αθηνών διενεργήθηκε προανάκριση, το υλικό της οποίας υποβλήθηκε στην Εισαγγελία Πρωτοδικών Αθηνών στις 11-08-2016, αναμενομένης της ιατροδικαστικής έκθεσης.

Παράλληλα, η Υποδιεύθυνση Ασφάλειας Αθηνών στις 4-08-2016 απέστειλε έγγραφο στην Πρεσβεία της Αλβανίας για το περιστατικό, προκειμένου να αναζητηθούν και να ενημερωθούν οι συγγενείς του θανόντος.